 A intrat cu maşina într-un stâlp într-o intersecţie din Capitală, în timp ce era urmărit de polițiști.
Un şofer băut care a refuzat să oprească la semnalele poliţiştilor şi era urmărit a intrat, duminică dimineaţa, într-un stâlp la intersecţia bulevardului Gheorghe Magheru cu strada George Enescu din Capitală. Bărbatul a fost testat cu aparatele alcooltest și drugstest, rezultatele fiind ambele pozitive.
Potrivit Brigăzii Rutiere a Capitalei, duminică dimineaţa, poliţişti au făcut semnale de oprire unei maşini în intersecţia Bulevardul Aviatorilor/Piaţa Victoriei.Şoferul nu s-a conformat însă şi şi-a continuat deplasarea către Piaţa Romană, încercând să se sustragă.Poliţiştii au plecat în urmărirea maşinii, iar şoferul, la intersecţia Bulevardului Gheorghe Magheru cu strada George Enescu, a pierdut controlul asupra direcţiei şi a intrat într-un stâlp de pe trotuarul situat pe sensul opus de mers. În urma accidentului au rezultat doar pagube materiale.Şoferul a fost testat cu aparatul alcooltest, rezultatul fiind de 0,99 mg/l in aerul expirat. Totodată, acesta a fost testat şi cu aparatul Drugtest, rezultatul fiind pozitiv.Şoferul a fost dus la INML în vederea recoltării probelor biologice.Poliţiştii au deschis în acest caz un dosar penal.